
	Αθήνα 10.2.2009

	ΕΚΤΕΛΕΣΤΙΚΗ ΕΠΙΤΡΟΠΗ

Τηλ 2103246109

Fax 2103246165
	ΑΡΙΘΜ. ΠΡΩΤ.:78


ΔΕΛΤΙΟ ΤΥΠΟΥ

Πραγματοποιήθηκε σήμερα 10.2.2009 το πρωί, σύσκεψη των Προεδρείων των Ομοσπονδιών – Μελών της Α.Δ.Ε.Δ.Υ. και στη συνέχεια η Ε.Ε. της Α.Δ.Ε.Δ.Υ. στη συνεδρίασή της, εκτίμησε :
1. Η επιδείνωση των συνθηκών στην πραγματική οικονομία σε συνδυασμό με την πολιτική της Κυβέρνησης που αδυνατεί να προασπίσει την αγοραστική δύναμη των μισθών και των συντάξεων, ανατρέπει το όριο 2%  για τις απολύσεις, καταγράφει χωρίς να εμποδίζει τις ανατιμήσεις και την ακρίβεια, μεταβιβάζει τελικά στα λαϊκά στρώματα τις επιπτώσεις και υποβαθμίζει το βιοτικό επίπεδο.
2. Με πολλά να επικρέμονται ως κίνδυνοι, απειλές σε βάρος των κοινωνιών, με τους υπαίτιους της κρίσης να παραμένουν στο απυρόβλητο και να τυχαίνουν κρατικών εγγυήσεων και χρηματοδοτήσεων δισεκατομμυρίων, με τη συνθήκη δημοσιονομικού εμφράγματος, η άμεση εγγύηση και χρηματοδότηση των κοινωνικών υπηρεσιών, της ιατροφαρμακευτικής περίθαλψης και της κοινωνικής ασφάλισης, είναι θεμελιώδης όρος για την υποστήριξη της κοινωνικής συνοχής.
Αποφάσισε :

1. Τη διακήρυξη – πρόσκληση (επισυνάπτεται) για την 24ωρη απεργία της 25 Φεβρουαρίου και την ένταση της προετοιμασίας με ενημέρωση των εργαζομένων μέσα από πρόγραμμα συγκεντρώσεων στους εργασιακούς χώρους στα αστικά κέντρα, την περιφέρεια, σε κάθε νομό και τομέα εργασίας.

2. Την επιστολή προς τους Ευρωβουλευτές για την αμφισβήτηση και παραπομπή στο ΔΕΚ της υπόθεσης των ορίων ηλικίας ανδρών – γυναικών στο Δημόσιο που ανατρέπει το χαρακτήρα της από κοινωνική σε επαγγελματική. Την  Πέμπτη 12/2/2009 και ώρα 12.30 μ.μ. στα γραφεία της Α.Δ.Ε.Δ.Υ. στα πλαίσια συνέντευξης τύπου της Α.Δ.Ε.Δ.Υ. για τις εξελίξεις και την κινητοποίηση θα δοθεί και η σχετική επιστολή στη δημοσιότητα.
Από την Εκτελεστική Επιτροπή της Α.Δ.Ε.Δ.Υ.

ΔΙΑΚΗΡΥΞΗ Ε.Ε. Α.Δ.Ε.Δ.Υ.

για την 24ΩΡΗ ΑΠΕΡΓΙΑ

της 25 Φεβρουαρίου 2009
Η πολιτική λιτότητας δεν έχει τέλος.

Η συνεχιζόμενη χρόνια λιτότητα σε μισθούς και συντάξεις, ο περιορισμός των ασφαλιστικών δικαιωμάτων μας, η καθυστέρηση καταβολής του εφάπαξ και των συντάξεων, η υποχρηματοδότηση του ΟΠΑΔ που σύντομα θα προκαλέσει νέα κατάργηση των συμβάσεων των φαρμακοποιών και  των γιατρών, οι ιδιωτικοποιήσεις Δημοσίων Υπηρεσιών, ο περιορισμός της μονιμότητας και οι ελαστικές εργασιακές σχέσεις, η υποβάθμιση των δημοσίων κοινωνικών αγαθών,  η εγκατάλειψη των υποσχέσεων για την επέκταση του θεσμού των ΒΑΕ  και στο Δημόσιο, καθώς και η διαρκής κοροϊδία για νέο μισθολόγιο είναι το αποτέλεσμα των Κυβερνητικών πολιτικών.

 Ο αυταρχισμός η άλλη όψη της πολιτικής λιτότητας.

Στη συνέχεια ήλθαν τα ΜΑΤ και οι Δικαστικές προσφυγές.

Ο αυταρχικός κατήφορος συνεχίζεται. Αντί για νέα πολιτική που θα δώσει λύσεις στα προβλήματά μας επιχειρείται καταστολή στους δίκαιους αγώνες μας.

Μετά τις εκατοντάδες προσφυγές από την Κυβέρνηση στα Δικαστήρια την τελευταία 10ετία για να κηρυχτούν παράνομες οι απεργίες πολλών Ομοσπονδιών, είδαμε και την Πρωτόγνωρη προσφυγή κατά της Α.Δ.Ε.Δ.Υ., για απεργία που κήρυξε για τον κλάδο των Ελεγκτών Εναέριας Κυκλοφορίας, για  προβλήματα που είναι κοινά για όλους.

Η απόφαση του Πρωτοδικείου με την οποία κηρύχτηκε παράνομη η απεργία της Α.Δ.Ε.Δ.Υ. επειδή δεν αποφασίστηκε από το Συνέδριο αλλά από το Γενικό Συμβούλιο ισοδυναμεί με κατάργηση του δικαιώματος της απεργίας για το Δημόσιο.

Αυτή η δικαστική  απόφαση μας γυρίζει σε άλλες εποχές και αποτελεί πρόκληση για το σ.κ., τα δημοκρατικά και συλλογικά δικαιώματά μας.

Όχι στη συνέχιση της λιτότητας και του αυταρχισμού.
Πέρα όμως από τα παραπάνω  φαίνεται ότι προετοιμάζεται νέα επίθεση στα δικαιώματά μας με αφορμή την οικονομική κρίση, μέσα από το νέο σταθεροποιητικό πρόγραμμα.

Το εισόδημά μας αποδυναμώνεται σε αγοραστική δύναμη και πάλι, με τη μη αναπλήρωση των απωλειών από την ακρίβεια, στους μισθούς και τις συντάξεις, με τον περιορισμό στις υπερωρίες και στις πρόσθετες παροχές, με τον περιορισμό δαπανών λειτουργίας των Δημοσίων Υπηρεσιών κ.λ.π.

Παγώνουν οι  προσλήψεις μόνιμου προσωπικού και συνεχίζεται η απαράδεκτη πολιτική των ελαστικών εργασιακών σχέσεων, με την πρόσληψη εργαζομένων διαφόρων κατηγοριών (Stages, έκτακτοι κλπ).
Συνεχίζεται η ιδιωτικοποίηση των Δημοσίων Υπηρεσιών, η υποβάθμιση και εμπορευματοποίηση βασικών δικαιωμάτων όπως η Υγεία και η Παιδεία.

Στα πλαίσια αυτής της πολιτικής τα προβλήματα στο εφάπαξ και στην υγειονομική μας περίθαλψη θα συνεχιστούν και θα ενταθούν. Νέα προβλήματα στα ασφαλιστικά μας δικαιώματα και ιδιαίτερα στα δικαιώματα των γυναικών, αναμένεται να δημιουργηθούν από την αναμενόμενη απόφαση του Ευρωπαϊκού Δικαστηρίου.

Με αγώνες κατακτάμε τα δικαιώματά μας.

· Κατάργηση όλων των αντιασφαλιστικών Νόμων. Επέκταση του θεσμού των ΒΑΕ και στο Δημόσιο.

· Άμεση κρατική επιχορήγηση του ΤΠΔΥ, προκειμένου να ανταποκριθεί στις υποχρεώσεις του.

· Αντιμετώπιση των προβλημάτων του ΟΠΑΔ για να σταματήσουν τα προβλήματα με τις καταγγελίες των συμβάσεων των γιατρών και των φαρμακοποιών και αναβάθμιση της ιατροφαρμακευτική μας περίθαλψης.

· Πραγματικές αυξήσεις. Νέο μισθολόγιο με 1350 ευρώ κατώτερο βασικό μισθό.

· Αύξηση των δαπανών για παιδεία, υγεία, κοινωνική ασφάλιση.

· Προστασία και αναβάθμιση των Δημοσίων Υπηρεσιών. Όχι στις ιδιωτικοποιήσεις. Κατάργηση του Νόμου για τις ΣΔΙΤ.

· Προσλήψεις μονίμου προσωπικού με αξιοκρατικές διαδικασίες. Όχι στις ελαστικές μορφές εργασίας.

· Δίκαιο φορολογικό σύστημα.

Κάτω τα χέρια από την απεργία.

Ο αγώνας αποτελεί το μόνο δρόμο που μας απομένει

Όλοι στην 24ωρη απεργία 

την Τετάρτη 25 Φεβρουαρίου

Όλοι στην απεργιακή συγκέντρωση

στις 11.00 στην Πλατεία Κλαυθμώνος
